Oznámenie Komisie Rade a Európskemu Parlamentu - Spolupráca EÚ-Palestínska samospráva po stiahnutí - cesta k vytvoreniu dvoch štátov /* KOM/2005/0458 v konečnom znení */





[pic] | KOMISIA EURÓPSKYCH SPOLOČENSTIEV | Brusel 5. 10. 2005 KOM(2005) 458, konečné znenie OZNÁMENIE KOMISIE RADE A EURÓPSKEMU PARLAMENTU Spolupráca EÚ-Palestínska samospráva po stiahnutí – cesta k vytvoreniu dvoch štátov OZNÁMENIE KOMISIE RADE A EURÓPSKEMU PARLAMENTU Spolupráca EÚ-Palestínska samospráva po stiahnutí – cesta k vytvoreniu dvoch štátov ÚVOD Po takmer päťročnom období teroriztmu, násilia, ničenia infraštruktúr a hospodárskeho úpadku na západnom brehu Jordánu a v pásme Gazy sa v roku 2005 zaznamenalo sústredené úsilie o dosiahnutie pokroku v mierovom procese. V tomto úsilí podporovalo Izraelčanov a Palestínčanov medzinárodné spoločenstvo. Odchod Izraela z pásma Gazy a zo severných častí západného brehu Jordánu je významným krokom, ktorý ponúka najlepšiu príležitosť na trvalý mier v tejto oblasti na mnoho rokov. Osobitný vyslanec štvorky James Wolfensohn sa s veľkou rozhodnosťou usiluje dosiahnuť prelom v politickej slepej uličke, v ktorej sa nachádzajú Palestínčania a Izraelčania od začiatku druhej intifády. Úspešné zavŕšenie jeho úsilia by mohlo poskytnúť rozhodujúcu príležitosť na vyriešenie konfliktu. Cestovná mapa štvorky, nevyhnutná podmienka vytvorenia palestínskeho štátu, zostáva referenčným bodom pre aktivity EÚ a jej obnovenie je stredobodom politiky EÚ. Tieto optimistické vyhliadky však závisia od toho, či odchod môže priniesť ozajstný úžitok Palestínčanom aj Izraelčanom, ako aj od toho, či sa súčasný rozbeh vyvolaný stiahnutím bude môcť využiť na ďalšiu implementáciu cestovnej mapy. Okrem iného ide o zvýšenie bezpečnosti pre Izrael, lepšie ekonomické a sociálne podmienky v pásme Gazy a na západnom brehu Jordánu a pokrok pri vytváraní palestínskeho štátu, ktorý bude schopný vziať na seba zodpovednosť a vykonávať funkcie moderného demokratického štátu. EÚ je najväčším darcom pomoci pre Palestínčanov, ktorým poskytuje každý rok okolo 500 miliónov eur, z čoho je viac ako polovica z rozpočtu EÚ a zvyšok z bilaterálneho financovania členskými štátmi EÚ. EÚ je aj hlavným členom štvorky. EÚ ako taká má potenciál na to, aby významne prispela k budúcemu vytvoreniu palestínskeho štátu, ktorý bude žiť s Izraelom v mieri. S cieľom naplno využiť tento potenciál by EÚ teraz mala stanoviť komplexnú strednodobú stratégiu na podporu riešenia založeného na dvoch štátoch, ktoré predpokladá cestovná mapa, a pre svoje vzťahy s budúcim palestínskym štátom. V tomto oznámení sa stanovujú prvky pre komplexnú a ucelenú stratégiu vo vzťahu k Palestínskej samospráve a k Palestínčanom na západnom brehu Jordánu a v pásme Gazy. Jeho cieľom je určiť priority pre zapojenie EÚ po odchode Izraela z pásma Gazy a zo severných častí západného brehu Jordánu, okrem iného na podporu úsilia Palestínskej samosprávy o reformy a o budovanie inštitúcií. Uvádza sa v ňom aj niekoľko kľúčových kritérií, ale nie ich kompletný zoznam, ktoré Komisia pokladá za nevyhnutné pre úspešnú účasť EÚ v tomto procese po stiahnutí vojsk. Komisia navrhuje pripraviť strategický dokument pre krajinu, týkajúci sa západného brehu Jordánu a pásma Gazy na základe prvkov stanovených v tomto oznámení a v súlade s akčným plánom Európskej susedskej politiky s Palestínskou samosprávou. Toto oznámenie nezahŕňa otázky vyplývajúce zo širšieho kontextu mierového procesu na Strednom východe. Útvary Komisie spolupracujú s osobitným zástupcom EÚ (EUSR) pre mierový proces na Strednom východe, aby určili postoje EÚ ku kľúčovým otázkam s cieľom podporiť prístup k Strednému východu, zameraný na budúcnosť, v situácii po stiahnutí Izraela. 1. OSOBITNÝ VYSLANEC ŠTVORKY PRE STIAHNUTIE Vymenovanie Jamesa Wolfensohna za osobitného vyslanca štvorky pre stiahnutie vytvára nový rámec pre prácu medzinárodného spoločenstva v krátkodobom horizonte Európska komisia vyslala do jeho tímu pracovníkov, úzko koordinuje spoluprácu s ostatnými darcami a uvoľnila balík vo výške 60 miliónov eur na začatie rýchlo sa rozvíjajúcich projektov. Osobitný vyslanec predložil šesť bodov alebo s nimi súvisiace otázky, ktoré majú Izraelčania a Palestínčania vyriešiť, aby sa mohli vytvoriť podmienky na zabezpečenie úspechu plánu stiahnutia a budúceho zapojenia medzinárodného spoločenstva darcov. Tieto body sa vzťahujú na hraničné priechody, na spojenie medzi západným brehom Jordánu a pásmom Gazy, na letiská a námorné prístavy, na domy a skleníky v osadách. V rámci dohôd o týchto bodoch medzi Izraelom a Palestínskou samosprávou Komisia finančne podporuje colné operácie na hraniciach a poskytla zdroje na infraštruktúru, ktoré by sa mohli využiť pre letiská a námorné prístavy. S výhľadom na obdobie po stiahnutí predstavil vyslanec štvorky aj tri priority, na ktoré by sa mala Palestínska samospráva zamerať: fiškálna stabilizácia, strednodobý plán rozvoja a vytváranie pracovných miest. Komisia rieši tieto priority prostredníctvom svojho príspevku do trustového fondu správy verejných financií Svetovej banky (World Bank Public Financial Management Trust Fund), keďže v súčasných podmienkach sa tento multilaterálny kanál ukázal ako najúčinnejší systém, ako aj tým, že poskytuje zdroje pre rýchlo sa rozvíjajúce projekty. Vyslanec štvorky navrhol zdvojnásobenie zdrojov od medzinárodného spoločenstva na 3 miliardy eur ročne počas budúcich troch rokov za predpokladu, že v uvedených šiestich bodoch sa dosiahne pokrok. Štáty G8 tento návrh schválili. Priority stanovené v tomto oznámení sú súčasťou reakcie na tento nový kontext. 2. REFORMA PALESTÍNSKEJ SAMOSPRÁVY A PRÍPRAVA NA PALESTÍNSKY ŠTÁT Komisia je jedným z mála darcov, ktorí pokračovali v poskytovaní pomoci palestínskemu reformnému procesu počas intifády, pričom poskytovala aj rozsiahlu pomoc pri mimoriadnych udalostiach. Vykonávala to tak programami zameranými na budovanie inštitúcií, ako aj tým, že svoju finančnú pomoc pre Palestínsku samosprávu podmieňovala reformným úsilím. Tesne po stiahnutí však Palestínska samospráva ešte vždy čelí obrovským problémom. Veľkým problémom je účinné a úplné prevzatie zodpovednosti za bezpečnosť a poskytovanie služieb v Gaze. V príprave na budúci palestínsky štát je zároveň potrebný komplexnejší a udržateľnejší program budovania inštitúcií tak v Gaze, ako aj na západnom brehu Jordánu. EÚ musí vo zvýšenej miere sústrediť svoju pomoc na podporu Palestínskej samosprávy (ďalej len „PS“) pri budovaní inštitúcií. Po londýnskej konferencii o palestínskej reforme vypracoval úrad Komisie v Jeruzaleme krátkodobú stratégiu riadenia, ktorá bola postúpená PS. Určujú sa v nej najnaliehavejšie reformné otázky a usmerňujú sa ňou činnosti medzinárodných darcov, pričom sa stanovujú krátkodobé priority pre reformu a možné zapojenie darcov. Malo by sa to vykonať v spojitosti s investíciami požadovanými na revitalizáciu palestínskeho hospodárstva a na zlepšenie vyhliadok rastu. Toto zameranie musí dopĺňať krátkodobé úsilie potrebné na úspešné stiahnutie, ako aj na pomoc ES, poskytnutú na naplnenie humanitárnych potrieb. 3. PRIORITY PODPORY EÚ Hlavné priority budovania inštitúcií sú už stanovené v akčnom pláne Európskej susedskej politiky (ENP) pre EÚ a Palestínsku samosprávu. Osobitná pozornosť sa v ňom venuje vytvoreniu funkčného súdnictva, účinnému presadzovaniu právnych predpisov a posilňovaniu právneho štátu; posilňovaniu inštitúcií a administratívnych kapacít a rozvíjaniu pokroku, ktorý už bol dosiahnutý pri vytváraní zodpovedného systému verejných financií. Tieto dohodnuté priority poskytujú usmernenia pre program finančnej pomoci Komisie pre Palestínčanov. Kľúčovým problémom pre rozvoj Palestínskej samosprávy je otázka politickej a hospodárskej životaschopnosti budúceho štátu, kde budú ekonomické a politické dimenzie navzájom prepojené a neoddeliteľné. Politická životaschopnosť si vyžaduje posilnenie demokratických inštitúcií, riadnu kontrolu bezpečnostnej situácie, zodpovednosť a právny štát, rešpektovanie ľudských práv a základných slobôd a prosperujúcu občiansku spoločnosť. Hospodárska životaschopnosť závisí vo veľkej miere od prístupnosti Gazy a západného brehu Jordánu, od možnosti pohybovať sa v rámci západného brehu Jordánu, od územnej priľahlosti a hospodárskej interakcie s Izraelom. Vzhľadom na rozpočtový deficit 400 miliónov eur v roku 2004 bude potrebná aj vhodná fiškálna politika a spoľahlivé riadenie verejných financií okrem úsilia podporovať hospodárske oživenie, obchod a investície. Referenčné hodnoty pripojené k rozpočtovej podpore pre PS sú a zostanú pomocnými prvkami pri podpore finančnej stabilizácie a ďalšieho rozvoja smerom k transparentnému a zodpovednému systému verejných financií. Politická životaschopnosť Politické priority - Posilňovanie zákonnosti a zodpovednosti Podpora volebného procesu - Posilnenie právneho štátu Pomoc palestínskemu reformnému úsiliu v oblasti súdnictva; vypracovanie krátkodobej stratégie na konsolidáciu právneho štátu, vrátane boja proti korupcii a organizovanému zločinu - Podpora v oblasti rešpektovania ľudských práv a základných slobôd Pokračovanie v riešení otázky iniciovania politického dialógu s PS, podpora iniciatív občianskej spoločnosti v oblasti ľudských práv - Zvýšenie bezpečnosti Doplnenie práce osobitného zástupcu EÚ v oblasti týkajúcej sa transformácie civilnej polície - Zapojenie občianskej spoločnosti Podpora iniciatív občianskej spoločnosti na podporu mierového procesu na Strednom východe - Zefektívnenie verejnej správy Podpora palestínskeho úsilia o reformu verejnej správy, vrátane twinningu - Jeruzalem Vypracovanie stratégie pomoci pre východný Jeruzalem - Riešenie otázky utečencov mimo rámca bezprostredných humanitárnych potrieb Príspevok do diskusie o budúcej úlohe Agentúry OSN pre pomoc palestínskym utečencom (UNRWA) Úsilie o urýchlenie reformy PS v krátkodobom horizonte musí zahŕňať konečný cieľ, ktorým je zabezpečenie politickej životaschopnosti. To by sa malo uskutočniť prostredníctvom politického dialógu, podmienenej finančnej pomoci a prispôsobených podporných programov, vrátane twinningového mechanizmu, ktoré sa zamerajú na tieto otázky: - Posilňovanie zákonnosti a zodpovednosti V rámci medzinárodného spoločenstva prevzala EÚ vedenie v podpore volieb tým, že spolupredsedá skupine na podporu volebnej reformy, poskytuje technickú pomoc palestínskej volebnej administratíve, prispieva na iniciatívy na podporu občianskej spoločnosti a rozmiestnila volebnú pozorovateľskú misiu EÚ (EUOM) pre prezidentské voľby v januári 2005. Komisia pravdepodobne vyšle ďalšiu volebnú pozorovateľskú misiu na voľby do Palestínskej legislatívnej rady, ktoré sú naplánované na január 2006. S cieľom dosiahnuť autonómnosť ústrednej volebnej komisie by prebiehajúca podpora EÚ pre ústrednú volebnú komisiu mala byť postupne nahradená prostriedkami z rozpočtu PS. Kritériá pre účasť EÚ: realizácia príslušných odporúčaní zo správy volebnej pozorovateľskej misie EÚ o prezidentských voľbách PS v januári 2005. Po voľbách by malo Spoločenstvo zabezpečiť budovanie kapacít pre Palestínsku legislatívnu radu s cieľom zvýšiť kvalitu právnych predpisov a účinnosť reforiem. - Posilnenie právneho štátu Ako súčasť palestínskeho reformného procesu by mala EÚ rozšíriť svoju činnosť v oblastiach, kde je už aktívna a kde môže jej podpora priniesť hmatateľné výsledky, najmä pri konsolidácii právneho štátu. Už sa vyvinulo úsilie prostredníctvom podmienok pripojených k podpornému rozpočtovému programu ES, ako napr. prijatie a nadobudnutie účinnosti základného zákona a zákona o nezávislosti súdnictva. EUCOPPS (pozri nižšie) zahŕňa aj prvky zamerané na modernizáciu súdneho systému. Okrem toho program Komisie na posilnenie súdnictva prispieva k modernizácii palestínskeho právneho systému. V súčasnosti sa pripravuje krátkodobá stratégia, v ktorej sa analyzujú ďalšie opatrenia potrebné na konsolidáciu právneho štátu, na boj proti korupcii a organizovanému zločinu a na podporu vytvorenia nezávislého, nestranného a plne funkčného súdnictva. Komisia z pozície predsedu skupiny na podporu reformy miestneho súdnictva koordinuje prácu na tomto komplexnom posudzovaní potrieb a úzko spolupracuje s nedávno vytvoreným Palestínskym riadiacim výborom pre reformu súdnictva. Kritéria pre ďalšiu účasť EÚ: záväzok PS reformovať súdnictvo v súlade dohodnutými prioritami v akčnom pláne Európskej susedskej politiky a úplná implementácia príslušných ustanovení cestovnej mapy. - Podpora rešpektovania ľudských práv a základných slobôd Bude treba vykonať aj ďalšie činnosti na pomoc úsiliu o ochranu a podporu ľudských práv, vrátane slobody združovania, slobody prejavu a nezávislých médií. Súčasťou tohto procesu sú opatrenia na obmedzenie a odstránenie podnecovania k nenávisti a násiliu. Odstránenie podnecovania k násiliu si bude vyžadovať väčšiu účasť občianskej spoločnosti, ale aj komplexnejší prístup k reforme palestínskeho vzdelávacieho systému a záväzok Palestínskej samosprávy, že bude implementovať ustanovenia akčného plánu ESP a cestovnej mapy. Bude to potrebné na udržanie mierového procesu a na vytvorenie kultúry tolerancie, miernosti, porozumenia a vzájomného rešpektu. - Zvýšenie bezpečnosti Vytvorenie bezpečného a spoľahlivého prostredia pre všetkých palestínskych občanov prostredníctvom dodržiavania zákonov a poriadku je rozhodujúce pre úspech celého reformného programu a zároveň je jeho integrálnou súčasťou. Program Komisie pre súdnictvo dopĺňa prácu programu osobitného zástupcu EÚ pre bezpečnosť a políciu (EUCOPPS), ako aj úsilie bezpečnostného koordinátora USA. S programom osobitného zástupcu EÚ pre bezpečnosť a políciu si EÚ vzala na seba dlhodobý záväzok podpory transformácie palestínskej polície. Pomôže ním vytvoriť účinnejšiu policajnú službu a zlepšiť koordináciu darcovských činností v tejto oblasti. Zvýšenie bezpečnosti je aj základným záujmom Izraela, ktorý bude ďalej posudzovať pokrok v mierovom procese podľa miery úspešnosti úsilia PS o skončenie podnecovania a o odstránenie teroristických štruktúr. - Zapojenie občianskej spoločnosti Politická životaschopnosť sa posilní aktívnym zapojením občianskej spoločnosti, čo je nevyhnutné na udržanie podpory mierovému procesu. Program Komisie Partnerstvo pre mier bol dôležitým nástrojom pri podpore izraelsko-palestínskej spolupráce na neformálnej úrovni a pri pomoci udržať koncept dialógu v obdobiach intenzívneho konfliktu. Bude sa v ňom pokračovať aj v budúcnosti. - Zefektívnenie verejnej správy Riadne fungujúca verejná správa si vyžaduje reformy v celej palestínskej štátnej službe. Je potrebné prijať naliehavé opatrenia na realizáciu reformného programu štátnej služby a verejnej správy s cieľom posilniť výkonnosť a účinnosť poskytovania služieb. EÚ by mala podporovať toto úsilie prostredníctvom technickej pomoci, predovšetkým prostredníctvom twinningových projektov, a to tak, že členské štáty sa podelia o svoje konkrétne oblasti odborných znalostí s Palestínskou samosprávou. Kritériá pre účasť EÚ: posilnená zodpovednosť verejných inštitúcií, ktoré nespadajú pod ministerstvá, pokrok v reštrukturalizácii ministerstiev Existujú dva ďalšie dôležité aspekty zákonnosti a politickej životaschopnosti budúceho palestínskeho štátu: otázka Jeruzalema a utečencov. - Jeruzalem EÚ sa aktívne podieľala na poskytovaní podpory arabskému obyvateľstvu vo východnom Jeruzaleme. Od roku 2002 už Európska komisia prijala viacero opatrení, vrátane podpory súkromného sektora, sociálnych služieb a kultúrnych a vzdelávacích činností. Napriek úsiliu medzinárodného spoločenstva a záväzkom vyplývajúcim z cestovnej mapy zostávajú palestínske inštitúcie vo východnom Jeruzaleme, ako napr. obchodné komory, zatvorené. Integrovaný plán rozvoja pre východný Jeruzalem by sa mal ďalej podporovať. Toto úsilie by malo byť zapracované do stratégie pomoci východnému Jeruzalemu bez predčasného zasahovania do rokovaní o konečnom štatúte. Zároveň musí EÚ zvýšiť účinnosť svojich oznámení, v ktorých odmieta nedávny nárast kolonizačných aktivít a úsilie o vytvorenie nových „skutočností na mieste“. Situácia Jeruzalema, pokiaľ ide o konečný štatút, sa stáva čoraz ťažšie riešiteľnou vzhľadom na výstavbu múra rozdeľujúceho mesto. - Riešenie otázky utečencov mimo rámca bezprostredných humanitárnych potrieb Medzinárodnú podporu (a podporu ES) palestínskym utečencom sprostredkúva predovšetkým UNRWA, pričom EÚ je najväčším prispievateľom. Humanitárny úrad Komisie (ECHO) aktívne reaguje aj na humanitárne potreby palestínskeho ľudu, tak utečencov, ako aj neutečencov, na západnom brehu Jordánu a v pásme Gazy prostredníctvom mimovládnych organizácií, príslušných agentúr OSN a pobočiek Červeného kríža. S pokračujúcim mierovým procesom sa bude do popredia čoraz väčšmi dostávať otázka utečencov, ako aj mandát a úloha UNRWA. Bez ohľadu na výsledok budúcich rokovaní utečenecké tábory nemôžu mať miesto v nezávislej Palestíne. Premena táborov na trvalé obydlia si však bude vyžadovať veľké investície. Je to len jeden z mnohých aspektov spravodlivého riešenia otázky utečencov, ktorý bude treba brať do úvahy. Hospodárska životaschopnosť Napriek pozoruhodnej odolnosti palestínskej ekonomiky je stále nevyhnutné, aby sa západný breh Jordánu a Gaza stali hospodársky životaschopnými oblasťami. Okrem toho tu existuje silná závislosť od izraelského trhu a treba posilniť palestínske úsilie o diverzifikáciu trhov. Komisia navrhuje konsolidovať dosiahnuté výsledky pomoci Spoločenstva a rozšíriť pomoc, aby sa mohli položiť základy na vybudovanie hospodársky životaschopného palestínskeho štátu. Hospodárske priority - Rozvoj bilaterálnych a regionálnych obchodných vzťahov Zlepšenie prístupu na trh pre palestínske výrobky; poskytovanie technickej pomoci; uľahčenie dialógu na prekonanie administratívnych a regulačných prekážok; vypracovanie scenárov na hospodárske dohody s Izraelom; podpora pri integrácii palestínskeho hospodárstva v regióne. - Budovanie colnej správy Poskytovanie podpory colnej správe; plánovanie vysielania expertov; ponuka zabezpečenia prítomnosti tretej strany. - Rekonštrukcia a obnova západného brehu Jordánu a pásma Gazy Poskytovanie prostriedkov na rýchlo sa rozvíjajúce infraštruktúrne projekty; podpora pre obnovený prílev investícií. - Vytvorenie priaznivého prostredia pre investície súkromného sektora Pomoc palestínskemu úsiliu o preskúmanie právneho rámca. - Podpora súkromného sektora Spolupráca s Európskou investičnou bankou (EIB) s cieľom kombinovať úverové a grantové zdroje pre investície súkromného sektora; poskytovanie pomoci a odborného vzdelávania malým a stredným podnikom s cieľom zlepšiť kapacity riadenia a výkonnosť. - Zlepšenie riadenia verejných financií Podpora palestínskeho úsilia o modernizáciu správnych výnosov; poskytovanie pomoci na ďalší rozvoj finančnej kontroly. - Vytvorenie hospodárstva založeného na vedomostiach Preskúmanie možností podpory na zavedenie širokopásmových aplikácií. - Riešenie sociálnej dimenzie Prispievanie na programy sociálneho zabezpečenia, predovšetkým na reformný program sociálnej záchrannej siete Svetovej banky. - Rozvoj bilaterálnych a regionálnych obchodných vzťahov Cieľom EÚ je odstrániť colné bariéry a vytvoriť zónu voľného obchodu medzi PS a EÚ, ktorá bude zahŕňať všetky tovary a služby, ako aj podporovať vnútroregionálne obchodné a investičné väzby. EÚ už prijala viaceré opatrenia na prehĺbenie obchodných vzťahov a na zlepšenie prístupu na trh pre palestínske výrobky prostredníctvom Dohody o dočasnom pridružení v oblasti obchodu a spolupráce s Palestínskou samosprávou. Opatrenia na ďalšiu liberalizáciu obchodu s poľnohospodárskymi výrobkami boli prijaté v januári 2005. Bude sa uvažovať aj o ďalších opatreniach na liberalizáciu obchodu. V rámci širšieho regionálneho kontextu bude takisto treba zvážiť obchodné a colné väzby medzi Izraelom a Palestínskou samosprávou, ako aj rozsah, v ktorom sa môže parížsky hospodársky protokol [1] revidovať so zreteľom na budúci palestínsky štát. Cieľ podpory vnútroregionálneho obchodu a investícií podporuje pozíciu EÚ, že colné usporiadanie PS/Izrael by sa malo zatiaľ zachovať. Komisia naliehala na izraelské a palestínske orgány, aby toto colné usporiadanie na krátky čas zachovali až do prijatia budúcich opatrení, ktoré budú podliehať dohode medzi obidvoma stranami. EÚ sa bude usilovať uľahčiť integráciu západného brehu Jordánu a pásma Gazy do regionálnych obchodných dohôd, vrátane Paneurópsko-stredomorskej kumulácie, ak to bude vhodné. EÚ aktívne podporuje izraelsko-palestínsku spoluprácu. Na tento účel vytvorila Komisia trojstrannú pracovnú skupinu pre obchod, ktorá združuje palestínske a izraelské orgány a expertov Komisie. Trojstranná pracovná skupina preskúma aj spôsoby, ktorými sa dajú prekonať administratívne a regulačné prekážky obchodu a uľahčiť implementácia Dohody o dočasnom pridružení medzi EÚ a PS. EÚ by mala aktívne podporiť spoluprácu medzi Palestínskou samosprávou a susednými krajinami s cieľom posilniť existujúce obchodné väzby a rozvinúť hospodárske aktivity, ktoré by boli vzájomne výhodné. Susedné krajiny by v tejto súvislosti mali byť vyzvané na preskúmanie a zníženie colných a regulačných prekážok. Je potrebné, aby Palestínska samospráva bola pripravená na budúce zodpovednosti v oblasti ciel a obchodu, vrátane dodržiavania medzinárodných obchodných predpisov a posilnenia administratívnych kapacít. Tieto oblasti bude EÚ naďalej podporovať. Kritériá pre účasť EÚ: výrazné zlepšenie bezpečnostnej situácie a prístupu na územie v súlade s odporúčaniami uvedenými v správe Svetovej banky Styčnému ad hoc výboru (AHLC) [2] z decembra 2004 a významný pokrok v šiestich bodoch stanovených osobitným vyslancom štvorky. - Budovanie colnej správy Komisia poskytuje rozsiahlu podporu palestínskej colnej správe tým, že pracuje s Konferenciou OSN o obchode a rozvoji (UNCTAD) na zavedení počítačového systému na spracovanie colného vyhlásenia. Po stiahnutí Izraela bude musieť palestínska colná správa v Gaze čeliť mnohým problémom. Palestínska samospráva preto požiadala o ďalšiu pomoc, ako aj o prítomnosť tretej strany na svojich nových colných hraniciach. Komisia je pripravená poskytnúť ďalšiu pomoc, ako napr. financovať rozmiestnenie colných úradníkov podľa dobre definovaného mandátu, s cieľom vybudovať dôveru a zlepšiť schopnosti colných orgánov PS. Komisia preskúma túto otázku s členskými štátmi a môže čerpať zo skúseností EÚ pri zlepšovaní riadenia hraníc v strednej a východnej Európe. . Takéto rozmiestnenie by mohla sprevádzať misia Európskej bezpečnostnej a obrannej politiky (ESDP) pre pomoc hraničným kontrolným funkciám. Kritériá pre účasť EÚ: dohoda strán o lokalite hraničných priechodov a o režime uplatňovanom na nich, ako aj žiadosť strán o prítomnosť tretej strany. EÚ by sa mala usilovať o rozšírenie izraelských záruk, pokiaľ ide o prevádzku pozemných hraničných priechodov na letisko a do námorného prístavu. - (Rekonštrukcia a) obnova západného brehu Jordánu a pásma Gazy. Stiahnutie z Gazy a zo severných častí západného brehu Jordánu poskytlo opätovný podnet pre darcov, aby sa vrátili k rekonštrukčným činnostiam. Komisia vytvorila finančný nástroj vo výške 40 miliónov eur na infraštruktúru v rámci svojho programu finančnej pomoci na rok 2005, ktorý má byť koordinovaný s Palestínskou samosprávou a s ostatnými darcami. Boli už určené viaceré projekty týkajúce sa ciel, dopravy, dodávky vody a energie. V pokračujúcom mierovom procese je potrebné rátať s programom významnej rekonštrukcie a obnovy celého palestínskeho územia, ktoré zahŕňa Gazu aj západný breh Jordánu, v súlade s trojročným plánom osobitného vyslanca štvorky. Ak sa však zlepší regulačné prostredie a rešpektovanie princípov právneho štátu, rekonštrukčné úsilie sa môže krátkodobo sústrediť na naštartovanie hospodárskeho rozvoja a na podporu nového prílevu investícií. Komplexný plán obnovy bude musieť zahrnúť všeobecne oblasť dopravy, vrátane obnovy námorného prístavu a letiska v Gaze, energetiku, dodávku vody a čistenie odpadových vôd, nakladanie s pevnými odpadmi, rozvoj vidieka a prestavbu inštitúcií, predovšetkým bezpečnostných komplexov a súdov. Môže sa to uskutočniť len v rámci dobre vypracovaného plánu zahŕňajúceho všetkých hlavných darcov a medzinárodné finančné inštitúcie. Práce by mohli vychádzať z databázy o hodnotení škôd, ktorú vytvorila Komisia, ale mali by sa zamerať skôr na zabezpečenie budúcich potrieb ako len na nahradenie toho, čo bolo zničené. Kritériá pre účasť EÚ: pred začatím veľkých investícií do infraštruktúry sa budú musieť zmierniť obmedzenia, súvisiace s pohybom a prístupom pre osoby a tovar, a od Izraela bude treba získať záruky týkajúce sa prevádzky prístavu a letiska. Musí existovať koordinácia s ostatnými darcami a s ministerstvom pre plánovanie (vrátane rámca zlepšeného strednodobého plánu rozvoja). - Vytváranie priaznivého prostredia pre investície súkromného sektora V pokračujúcom mierovom procese by sa mali zvýšiť zahraničné a domáce investície na západnom brehu Jordánu a v pásme Gazy. Možno očakávať palestínske investície zo zahraničia spolu so záujmom spoločností z Izraela a susedných i vzdialenejších arabských krajín o začatie činností na západnom brehu Jordánu a v pásme Gazy. Kritériá pre účasť EÚ: Pokrok v zlepšení právneho a regulačného prostredia pre investície súkromného sektora. Zahraničné investície budú závisieť predovšetkým od existencie a presadzovania transparentných a predvídateľných pravidiel. Komisia už poskytla pomoc pri vypracovaní a (alebo) revízii právnych predpisov, týkajúcich sa napríklad hospodárskej súťaže a verejného obstarávania. Presadzovanie pravidiel si bude vyžadovať ďalekosiahlu reformu súdnictva a bezpečnostných sektorov uvedených vyššie. - Podpora súkromného sektora Napriek ničivým dôsledkom konfliktu na palestínske hospodárstvo preukázal súkromný sektor pozoruhodnú odolnosť a prispôsobivosť. Sektor malých a stredných podnikov bude hlavnou hybnou silou hospodárskeho rastu a regionálnej integrácie, ktorá prispieva k regionálnej stabilite, k tvorbe pracovných miest a k menšej závislosti od zamestnanosti vo verejnom sektore. Odborné vzdelávanie by mohlo byť osobitným prínosom, rovnako ako poskytovanie mikroúverov. Komisia bude naďalej podporovať úsilie PS o oživovanie súkromného sektora, pričom bude brať do úvahy zásady Euro-stredomorskej charty pre podnikanie. Kritériá pre účasť EÚ: PS bude musieť zdynamizovať svoje úsilie o vytvorenie prostredia stimulujúceho rozvoj súkromného sektora, pričom Izrael bude musieť umožniť zlepšený pohyb tovaru a služieb v súlade so šiestimi bodmi osobitného vyslanca štvorky. Európska investičná banka v súčasnosti preskúmava podmienky na obnovenie činnosti na západnom brehu Jordánu, v pásme Gazy a v Izraeli. EIB a Komisia zvažujú, ako možno najlepšie skombinovať úverové a grantové zdroje na podporu investícií súkromného sektora a na podporu prístupu malých a stredných podnikov k finančným prostriedkom. Bude to musieť sprevádzať podpora na zlepšenie kapacít riadenia. - Zlepšenie správy verejných financií Životaschopný palestínsky štát musí mať moderný a transparentný systém finančného riadenia. Prostredníctvom balíka rozpočtovej podpory, ktorý poskytlo ES a členské štáty, sa dosiahli výrazné zlepšenia v správe verejných financií PS. Stále však pretrváva potreba ďalej rozpracovať zlepšený, transparentný a zodpovedný systém rozpočtovania a kontroly verejných výdavkov, ktorý má úplnú dôveru palestínskeho obyvateľstva a medzinárodného spoločenstva. Kritériá pre účasť EÚ: Pokrok pri vypracovaní návrhu vhodného fiškálneho stabilizačného plánu Palestínskou samosprávou, pokrok pri upevňovaní dôchodkového systému a zlepšenie plánovacích schopností. Palestínska samospráva musí zároveň zlepšiť účinnosť a efektivitu výberu daní. Komisia v súčasnosti pomáha PS pri zavádzaní moderného systému výberu daní, ktorý by mal postupne pomôcť zvýšiť príjmy. S vytvorením palestínskeho štátu s autonómnymi daňovými a colnými pravidlami však bude PS takisto zodpovedná za výber všetkých DPH a ciel, čo je úloha, ktorú v súčasnosti vykonávajú izraelské úrady na základe parížskeho protokolu. Okrem úsilia o zlepšenie transparentnosti riadenia parížskeho protokolu a riešenia otázky fiškálneho úniku bude potrebné ďalšie budovanie kapacít na zvýšenie transparentnosti a účinnosti príslušných palestínskych inštitúcií, vrátane moderného a spoľahlivého štatistického systému. - Budovanie hospodárstva založeného na vedomostiach Na vytvorenie spoločnosti založenej na vedomostiach je potrebná podpora prostredníctvom vyššieho a odborného vzdelávania, výskumu a rozvoja s cieľom posilniť a diverzifikovať palestínske hospodárstvo. Podpora ES v súlade s odporúčaniami Správy o rozvoji ľudstva UNDP bude platná tak pre západný breh Jordánu a pásmo Gazy, ako aj pre ostatné krajiny v regióne. Treba vynaložiť osobitné úsilie na posilnenie palestínskych zariadení na výskum a rozvoj. Vzhľadom na konkrétnu geografickú situáciu západneho brehu Jordánu a pásma Gazy môžu vyspelé aplikácie, ako napr. širokopásmové spojenia, pomôcť jednotlivcom a organizáciám prekonávať vzdialenosti a fyzické prekážky. Vysokorýchlostné spojenia by mohli umožniť tak štátnym inštitúciám, ako aj podnikom komunikáciu a prístup k službám bez ohľadu na ich umiestnenie, či už na západnom brehu Jordánu alebo v Gaze. Širokopásmové spojenie by mohlo umožniť Palestínčanom aj prístup k vyspelým službám, ako napr. elektronické zdravotníctvo alebo elektronické vzdelávanie. Existujúci rozsah internetového pokrytia je však mimoriadne nízky. - Riešenie sociálnej dimenzie Sociálny rozvoj by mal ísť ruka v ruke s akýmkoľvek hospodárskym rozvojom. Musí sa vynaložiť úsilie na podporu tej časti palestínskeho obyvateľstva, ktorá to najviac potrebuje, a zlepšiť životné a pracovné podmienky pre všetkých, ako aj kompenzovať prípadné krátkodobé negatívne účinky niektorých reforiem. Vyžaduje sa štrukturálna činnosť na riešenie naliehavých sociálnych potrieb okrem krátkodobej humanitárnej pomoci poskytovanej Humanitárnym úradom Komisie (ECHO) a ostatnými darcami. Konsolidácia dôchodkového systému prispeje k ochrane potrieb starších ľudí. Mala by sa dosiahnuť aj minimálna úroveň fyzického a finančného prístupu k celej škále zdravotníckych a vzdelávacích služieb. Ako súčasť tohto procesu prispieva Komisia do programu sociálnej záchrannej siete Svetovej banky. Podpora aktívnych politík zamestnanosti a rovnakých príležitostí prispeje k sociálnemu rozvoju. Programy na znižovanie chudoby, ako napr. systémy poskytovania mikroúverov, vytvárania základných pracovných miest alebo osobitné programy pre sociálno-ekonomickú integráciu najzraniteľnejších častí obyvateľstva (mladých dospelých, žien, zdravotne postihnutých ľudí) by sa mali posilniť tak, aby títo ľudia mali lepší prístup k základným tovarom a službám. 4. UĽAHČENIE IZRAELSKO-PALESTÍNSKEJ SPOLUPRÁCE Politický dialóg Životaschopnosť západného brehu Jordánu a pásma Gazy si bude vyžadovať čo najužšiu a aktívnu spoluprácu s Izraelom. Komisia investovala značné zdroje do uľahčenia spolupráce a kontaktov medzi izraelskými a palestínskymi orgánmi s cieľom podporiť dialóg a budovať dôveru. Dosiahlo sa to určením problémov a oblastí spoločného záujmu obidvoch strán. Niektoré sú špecifikované v akčných plánoch pre Izrael a Palestínsku samosprávu, ktoré boli prijaté v rámci Európskej susedskej politiky EÚ. Boli už zorganizované trojstranné zasadnutia v oblasti energetiky, dopravy a obchodu, sponzorované Komisiou. Komisia vytvára program pre spoluprácu v energetike s cieľom zlepšiť bezpečnosť spoločných dodávok energie. V tejto súvislosti bude vytvorený spoločný úrad pre energetiku a mala by sa uzavrieť obchodná dohoda, ktorá sa bude zaoberať výmenou dodávok elektriny medzi obidvoma stranami v súlade s medzinárodnými normami. Strany zriaďujú aj spoločný úrad pre dopravu, ktorého oblasť pôsobenia je plánovanie dopravnej infraštruktúry a uľahčenie dopravy tovaru a osôb. Komisia dúfa, že podobný pokrok sa dosiahne aj v otázkach obchodu. Takéto úsilia by mali pokračovať a rozšíriť sa tak, aby zahŕňali oblasti, ako napríklad colná spolupráca, životné prostredie, veda a technika, a ak je to vhodné, aj otázky týkajúce sa súdnictva a vnútorných záležitostí. Mali by sa využiť aj možnosti pre regionálnu spoluprácu v rámci Európskej susedskej politiky medzi PS, Izraelom a Jordánskom. Sprostredkovanie treťou stranou ako súčasť mierového procesu Okrem takéhoto úsilia Spoločenstva si Komisia uvedomuje dôležitosť sprostredkovateľskej (uľahčujúcej) úlohy tretej strany v konflikte, aby sa zabezpečilo vytvorenie dialógu a aby vznikla väčšia dôvera medzi stranami. Pravidelná prítomnosť osobitného vyslanca štvorky v regióne zohrala pozitívnu úlohu v rámci odsunu Izraela z Gazy a zo severných častí západného brehu Jordánu. Komisia podporovala jeho úsilie tak finančne, ako aj vyslaním skúseného člena personálu. Komisia by pre vyslanca štvorky uvítala obnovenie mandátu, ktorý by bol rozšírený tak v dĺžke trvania, ako aj v rozsahu. Implementácia Dohody o dočasnom pridružení S pokračujúcim pokrokom v riešení otázky konečného štatútu by mala byť EÚ pripravená začať rokovania o definitívnej dohode o pridružení. Medzitým je potrebné uskutočniť konzultácie tak s Izraelom, ako aj s PS, s cieľom vypracovať Dohodu ES o dočasnom pridružení s Organizáciou pre oslobodenie Palestíny (v prospech Palestínskej samosprávy) a uplatňovať ju účinnejšie. Konzultácie by mali riešiť problémy, s ktorými sa stretli výrobcovia z Palestíny a z EÚ pri získavaní prístupu na príslušné trhy (najmä v dôsledku administratívnych problémov, ktorým musia čeliť vývozcovia na colných hraniciach s Izraelom). EÚ by mala aj naďalej vyvíjať tlak na Izrael, aby plne uznal Dohodu o dočasnom pridružení. 5. ZLEPšENIE ÚčINNOSTI A VIDITEľNOSTI EÚ Je potrebné, aby úsilie a činnosti EÚ boli viditeľnejšie, čím by sa posilnili naše politické a reformné vyjadrenia. Únia by mala zvýšiť úsilie a predkladať vyjadrenia koordinovaným spôsobom. Medzinárodná koordinácia V oblasti pomoci už existuje úzka koordinácia s osobitným vyslancom EÚ a členskými štátmi a s medzinárodnými partnermi, vrátane Spojených štátov, Izraela a medzinárodných finančných inštitúcií. Komisia sa aktívne podieľa na činnosti štvorky a orgánov vytvorených štvorkou, ako sú Pracovná skupina pre palestínsku reformu a koordinačné orgány miestnych darcov, predovšetkým Koordinačný výbor pre miestnu pomoc (LACC). S cieľom nadviazať na londýnsku konferenciu o palestínskej reforme predložila Komisia spolu so Svetovou bankou návrhy na zefektívnenie koordinačných štruktúr darcov. Komisia bude úzko spolupracovať s osobitným vyslancom štvorky a s miestnymi koordinačnými orgánmi, aby zabezpečila účinnú koordináciu medzinárodného postupu. Komisia je v pravidelnom kontakte s medzinárodnou darcovskou komunitou, ako aj s medzinárodnými finančnými inštitúciami, a aktívne sa zapája do činnosti Styčného ad hoc výboru (AHLC). Spolupráca s MMF bola rozsiahla, najmä v rámci programu rozpočtovej podpory Komisie pre PS. Spolu so Svetovou bankou vytvorila Komisia rustový fond riadenia verejných financií, ktorý nadväzuje na mechanizmus vytvorený pre predchádzajúcu rozpočtovú podporu Komisie. Trustový fond bol pôvodne naplánovaný ako dočasné opatrenie na prekonanie fiškálneho deficitu PS. Bude ho treba nahradiť trvalejším nástrojom. Clearingová banka pre pomoc EÚ Úsilie o užšiu koordináciu zdrojov členských štátov a Spoločenstva na podporu hlavných cieľov politiky EÚ – prostredníctvom mechanizmu miestnej clearingovej banky – zlepší viditeľnosť pomoci EÚ. Malo by to zahŕňať pravidelný tok informácií o Spoločenstve a o bilaterálnych plánoch a projektoch, uľahčenie plánovania a spoločného znášania záťaže podľa schopností odborníkov členských štátov a Komisie. Ako prvý krok je potrebné uprednostniť uplatnenie opatrení, ktoré boli stanovené v krátkodobej stratégii o riadení, vypracovanej úradom Komisie v Jeruzaleme po londýnskej konferencii. Členské štáty by mali byť vyzvané, aby sa zúčastnili na činnostiach v tomto rámci s cieľom uľahčiť súdržnosť. Zatiaľ čo riadenie národných finančných prostriedkov by naďalej zabezpečovali členské štáty, národné stratégie pre pomoc by mali zohľadňovať prijatú stratégiu EÚ a mali by sa podľa nej riadiť. Na zabezpečenie koordinácie a na určovanie priorít pri výdavkoch v rámci EÚ a PS by napríklad mohol byť založený výbor pre politiku, zložený zo všetkých prispievateľov. Takýto výbor by mohol zabezpečovať komplementaritu a určovať, kde bude použitie spoločných finančných prostriedkov alebo spolufinancovania najvhodnejšie. Komisia by mala v tomto mechanizme hrať hlavnú úlohu. Pokiaľ ide o druhý krok, mohli by sme uvažovať o rozšírení tohto mechanizmu na iné oblasti pomoci, napríklad na infraštruktúru, ak s tým budú členské štáty súhlasiť. Krátkodobo by sa mohlo vykonávať aj zlepšené „zvýraznenie“ pomoci EÚ spolu s kampaňou na zvýšenie informovanosti v regióne. Koordináciu zdrojov Spoločenstva by malo sprevádzať aj zhromažďovanie informácií medzi darcami s cieľom zabezpečiť, že finančné prostriedky sú využité správne. V strednodobom horizonte by EÚ mohla zvážiť zriadenie špeciálneho fondu na rekonštrukciu alebo agentúry EÚ pre obnovu, ktorá by vychádzala z úspešných skúseností EÚ pri obnove balkánskych krajín po skončení konfliktu. Finančné zdroje Zlepšená viditeľnosť je nevyhnutným doplnkom všetkých ďalších rozpočtových zdrojov, ktoré možno preskúmať v reakcii na to, že štáty G8 schválili výzvy pána Wolfensohna na výrazné zvýšenie finančnej pomoci. Na samite G8 v Gleneagles predložil pán Wolfensohn návrh svojho plánu rozvoja, v ktorom sa predpokladá poskytnutie finančnej pomoci západnému brehu Jordánu a Gaze vo výške 3 miliárd eur ročne v priebehu nadchádzajúcich troch rokov. Predstavuje to viac ako dvojnásobok súčasných príspevkov od medzinárodného spoločenstva darcov. Takéto zvýšenie bude možné, len ak pôjde o spoločné úsilie s výrazným znášaním záťaže, najmä zo strany arabských štátov. Vzhľadom na úlohu Komisie ako najväčšieho darcu pre Palestínčanov by reakcia na žiadosť osobitného vyslanca štvorky mohla prípadne znamenať zvýšenie ročnej podpory z približne 200 miliónov eur na 300 miliónov eur z rozpočtu Spoločenstva, ktorú bude sprevádzať zvýšenie dvojstrannej pomoci členských štátov. Tieto zdroje by sa zamerali na priority stanovené v tomto dokumente, v ktorom sa riešia ciele fiškálnej udržateľnosti, posilnenia inštitúcií a zlepšenia hospodárskej situácie prostredníctvom zvýšených investícií. Aby však tieto ďalšie dôležité zdroje mali vplyv na hospodársku situáciu na západnom brehu Jordánu a v Gaze, je potrebné dosiahnuť významný pokrok v oblasti bezpečnosti a prístupu. Toto zdôraznila Svetová banka vo svojej správe za rok 2004, ktorú schválil Styčný ad hoc výbor (AHLC) v decembri 2004. Komisia predloží ďalšie podrobnosti o návrhoch na dodatočné zdroje z rozpočtu na rok 2006 najneskôr začiatkom roku 2006 a zohľadní dostupné finančné zdroje, predovšetkým nástroj flexibility. V týchto podrobnostiach sa bude brať do úvahy aj pokrok dosiahnutý v „šiestich plus troch bodoch“ vyslanca štvorky, podrobnejšie plány od Palestínčanov a ďalšie konzultácie s medzinárodným spoločenstvom. 6. ZÁVER Aby EÚ účinne prispela svojou váhou k opätovnému zavedeniu cestovnej mapy (nevyhnutná podmienka pre vytvorenie palestínskeho štátu), členské štáty a Komisia musia zladiť svoje postoje ku kľúčovým otázkam, aby boli naše vyjadrenia účinnejšie. Takýmto zladením by sa mala definovať predovšetkým stratégia EÚ pre prípad, že sa pokrok pozastaví, napríklad z dôvodu skončenia pokojného obdobia a obnovenia konfliktu, nedosiahnutia pokroku v šiestich spoločných otázkach predložených osobitným vyslancom štvorky Jamesom Wolfensohnom, pokračujúceho nárastu osídľovacích aktivít na západnom brehu Jordánu alebo následkov spôsobených oddeľujúcim múrom. Bude si to vyžadovať aj lepšiu koordináciu pomoci. So zreteľom na všetky tieto skutočnosti Komisia vyzýva Radu, aby: - schválila ciele a priority stanovené v tomto oznámení ako základ pre postup Európskeho spoločenstva; - vzala na vedomie zámer Komisie vypracovať na základe tohto oznámenia strategický dokument pre krajinu na pomoc Spoločenstva západnému brehu Jordánu a pásmu Gazy a viacročný národný indikatívny program pre západný breh Jordánu a pásmo Gazy; - súhlasila s lepšími mechanizmami na koordináciu postupov EÚ v nadväznosti na návrh Komisie, aby pôsobili ako „clearingová banka“ pre koordináciu s cieľom zvýšiť dosah finančnej pomoci EÚ; - potvrdila cieľ rokovať o dohode o pridružení s Palestínskou samosprávou a pracovať na zabezpečení úplnej implementácie Dohody o dočasnom pridružení medzi EÚ a PS, vrátane vytvorenia štruktúr potrebných na realizáciu akčného plánu Európskej susedskej politiky; - a usilovala sa získať od Izraela záruku uznania Dohody o dočasnom pridružení. Komisia vyzýva rozpočtový orgán, aby: - na základe návrhov Komisie preskúmal potrebu zvýšiť finančnú pomoc Spoločenstva Palestínčanom na obdobie od roku 2006 do roku 2008 vzhľadom na trojročný palestínsky plán rozvoja, oznámený osobitným vyslancom štvorky. [1] Parížsky protokol o hospodárskych vzťahoch bol podpísaný v Paríži 29. apríla 1994 a uvádzajú sa v ňom hlavné hospodárske zodpovednosti pre PS a Izrael. [2] „Vysoké sumy darcovskej pomoci nemôžu nahradiť priaznivé hospodárske prostredie. Ak, a iba ak strany podniknú dostatočné kroky na nasmerovanie hospodárstva späť na cestu k udržateľnému rastu, bude opodstatnená konferencia o darcovskom financovaní.“ Stagnácia alebo oživenie? Stiahnutie Izraela a palestínske hospodárske vyhliadky, Svetová banka, december 2004.